’n Nimf is in die Griekse mitologie ’n vroulike gees wat gewoonlik met ’n sekere plek of voorwerp verbind word, soos riviere, bome, fonteine en berge. Ander nimfe, altyd in die vorm van jong, hubare meisies, was deel van die gevolg van ’n god of godin soos Dionusos, Hermes, Pan of Artemis. Nimfe was dikwels die teiken van saters. Nimfe is gewoonlik vroulik, in wit geklee en met blomme versier. Hulle het egter dikwels onnatuurlike bene, soos dié van ’n bok, donkie of koei. Hulle kan vinnig en onsigbaar beweeg, deur die lug ry en deur klein gaatjies glip. Hoewel hulle nie onsterflik is nie, lewe hulle ’n paar keer so lank as mense en behou hulle hulle skoonheid totdat hulle sterf. Hulle kom dikwels voor in gebiede ver van mense, maar mans wat alleen reis, kan hulle buite dorpe raakloop, waar hulle musiek gehoor kan word, of hulle afloer waar hulle dans of in ’n stroom of rivier bad. Hulle kan ook in ’n warrelwind voorkom; dit is gevaarlik en kan lei tot waansin, stomheid of dolle verliefdheid.